สังคมข่าวหุ้น
ไอพีโอพาเหรด วานนี้ READY ไอพีโอตัวที่ 9 ของปีเข้าตลาดฯ โชว์ผลงานเยี่ยม ราคาปิดเหนือจอง 15.0 บาท เพิ่ม 105% จากราคาไอพีโอ 7.30 บาท
ไอพีโอพาเหรด วานนี้ READY ไอพีโอตัวที่ 9 ของปีเข้าตลาดฯ โชว์ผลงานเยี่ยม ราคาปิดเหนือจอง 15.0 บาท เพิ่ม 105% จากราคาไอพีโอ 7.30 บาท
22 ก.พ. 2566

ไอพีโอพาเหรด
วานนี้ READY ไอพีโอตัวที่ 9 ของปีเข้าตลาดฯ โชว์ผลงานเยี่ยม ราคาปิดเหนือจอง 15.0 บาท เพิ่ม 105% จากราคาไอพีโอ 7.30 บาท บล.ทรีนีตี้ ประเมินแนวโน้มผลประกอบการในปี 2566 กำไรสุทธิจะอยู่ที่ 28 ล้านบาท เติบโต 24.7% ซึ่งเป็นผลมาจากการเพิ่มขึ้นของลูกค้าใหม่ ปี 2567 กำไรสุทธิจะอยู่ที่ 36 ล้านบาท เติบโต 27.5% จากการลงทุน เพิ่ม features ใน Readyplanet All-in-One platform และการเพิ่มทีมขาย ช่วยเพิ่มจำนวนลูกค้า และเพิ่มรายได้เฉลี่ยต่อลูกค้า
PTT Net Zero อรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) (ปตท.) แลกเปลี่ยนวิสัยทัศน์ในหัวข้อ Supportive Measures, Innovation and Technology ในการอบรมหลักสูตร Climate Action Leaders Forum รุ่นที่ 2 โดยเน้นย้ำความตั้งใจของกลุ่ม ปตท.ในการลดการปล่อยก๊าซเรือนกระจกสุทธิเป็นศูนย์ (Net Zero) ภายในปี 2050 ให้เร็วกว่าเป้าหมายของประเทศ รวมถึงยกระดับมาตรฐานการลดก๊าซเรือนกระจกของประเทศให้เทียบเท่ามาตรฐานสากล พร้อมสร้างคุณค่าต่อสังคม ชุมชน สิ่งแวดล้อม ส่งเสริมคุณภาพชีวิตที่ดีของคนไทย เพื่อการเติบโตอย่างยั่งยืน
BIZ สุดยอด อาคม เติมพิทยาไพสิฐ รัฐมนตรีว่าการกระทรวงการคลัง เป็นประธานในพิธีมอบรางวัล สุดยอด CEO รุ่นใหญ่ สาขาอุปโภคบริโภค ให้แก่ สมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ จากสมาคมผู้สื่อข่าวเศรษฐกิจที่จัดทำโครงการคัดเลือกสุดยอดผู้นำองค์กรภาคเอกชน (สุดยอดซีอีโอ) ประจำปี 2565 ร่วมกับคณะกรรมการร่วมภาคเอกชน 3 สถาบัน (กกร.) และมหาวิทยาลัยหอการค้าไทย เพื่อสร้างต้นแบบนักบริหารมืออาชีพตามหลักสากล โดยงานดังกล่าวจัดขึ้น ณ โรงละครอักษรา คิง เพาเวอร์ กรุงเทพฯ
TQR กำไรปัง ชนะพันธุ์ พิริยะพันธุ์ ประธานเจ้าหน้าที่บริหาร บริษัท ที คิว อาร์ จำกัด (มหาชน) (TQR) โชว์ผลการดำเนินงานในปี 2565 (สิ้นสุดวันที่ 31 ธันวาคม 2565) มีกำไรสุทธิ 98.27 ล้านบาท สร้างสถิติสูงสุดใหม่นับตั้งแต่จัดตั้งบริษัทฯ เทียบปีที่ผ่านมา มีกำไรสุทธิ 97.46 ล้านบาท ขณะที่รายได้รวมอยู่ที่ 243.50 ล้านบาท พร้อมจ่ายเงินปันผล ในอัตราหุ้นละ 0.25 บาท คิดเป็นจำนวนเงินประมาณ 57.50 ล้านบาท ซึ่งจะจ่ายจากกำไรสุทธิของบริษัทฯ โดยวันที่ไม่ได้รับสิทธิปันผล (XD) ในวันที่ 16 มีนาคม 2566 นี้
PR9 นิวไฮ เสถียร ภู่ประเสริฐ รองประธานกรรมการและกรรมการผู้อำนวยการ บริษัท โรงพยาบาลพระรามเก้า จำกัด (มหาชน) (PR9) ผู้ดำเนินธุรกิจสถานพยาบาลเอกชนประเภทรับผู้ป่วยไว้ค้างคืน โชว์งบปี 2565 นิวไฮ กำไรสุทธิโต 567.6 ล้านบาท เพิ่มขึ้น 127.8% จากช่วงเดียวกันของปีก่อน รายได้ 4,150.5 ล้านบาท หลังคนไข้กลับมาใช้บริการปกติ Q4 เข้าช่วงไฮซีซั่น รับอานิสงส์เปิดประเทศยอดผู้ป่วยใน-นอกประเทศเพิ่ม ดีมานด์การรักษาโรคซับซ้อนพุ่ง ตั้งเป้ารายได้ปี 2566 โต 12% แตะ 4,600 ล้านบาท ลุยขยายตลาดต่างประเทศ อาทิ กัมพูชา พม่า และลาว ฐานลูกค้าพุ่ง พร้อมรีโนเวทอาคารเพิ่มพื้นที่รองรับผู้ป่วยทุกรูปแบบ
เปิดกองทุนใหม่ บลจ.เกียรตินาคินภัทร จับโอกาสการเติบโตทางเศรษฐกิจของจีนหลังการยุตินโยบายโควิด-19 เป็นศูนย์ (Zero Covid-19) เปิดเสนอขายกองทุนเปิดเคเคพี ไชน่า เฮดจ์ (KKP CHINA-H) กองทุนที่บริหารแบบ Passive เพื่อให้ผลดำเนินงานเป็นไปตามดัชนี MSCI CHINA ALL SHARES ที่ครอบคลุมการเติบโตของหุ้นจีนทุกตลาด ทั้ง Onshore และ Offshore โดยเสนอขายครั้งแรกระหว่างวันที่ 21 ก.พ.-1 มี.ค. 2566 เพื่อเป็นทางเลือกแก่ผู้ลงทุนไทยที่สนใจลงทุนในหุ้นจีน ด้วยมูลค่าขั้นต่ำในการซื้อเพียง 1,000 บาท